CELEX: 
Language: da
Date: 2022-05-25 00:00:00
Title: KOMMISSIONENS GENNEMFØRELSESAFGØRELSE i henhold til artikel 31, stk. 1, i Europa-Parlamentets og Rådets direktiv 2010/35/EU om en foranstaltning truffet af Frankrig vedrørende tilbagetrækning fra markedet af visse gasflasker fremstillet af Xinchang Burong Machinery Co. Ltd inden den 31. oktober 2019

KOMMISSIONENS GENNEMFØRELSESAFGØRELSE
            
            
               af 25.5.2022
            
            
               i henhold til artikel 31, stk. 1, i Europa-Parlamentets og Rådets direktiv 2010/35/EU om en foranstaltning truffet af Frankrig vedrørende tilbagetrækning fra markedet af visse gasflasker fremstillet af Xinchang Burong Machinery Co. Ltd inden den 31. oktober 2019
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets direktiv 2010/35/EU af 16. juni 2010 om transportabelt trykbærende udstyr og om ophævelse af Rådets direktiv 76/767/EØF, 84/525/EØF, 84/526/EØF, 84/527/EØF og 1999/36/EF
                  1
               , særlig artikel 31, stk. 1, og
            
            
               ud fra følgende betragtninger:
            
            
               (1)Som led i markedsovervågningen af transportabelt trykbærende udstyr, der udføres i overensstemmelse med bestemmelserne i artikel 16-26 i Europa-Parlamentets og Rådets forordning (EF) nr. 765/2008
                  2
                og bestemmelserne i artikel 30 i Europa-Parlamentets og Rådets direktiv 2010/35/EU
                  3
               , undersøgte den franske markedsovervågningsmyndighed i august 2019 sagen om en trykflaske fremstillet af Xinchang Burong Machinery Co. Ltd (Kina). Flasken blev importeret og distribueret af VZ Trend Goods GmbH (Tyskland) og af Alsino GmbH (Tyskland) og solgt online af www.amazon.fr (Frankrig) under varemærket "PARTY FACTORY".
            
            
               (2)Den franske markedsovervågningsmyndighed har undersøgt sagen i overensstemmelse med de gældende regler for fremstilling og omsætning, jf. del I.1 i bilag I til direktiv 2008/68/EF
                  4
               , standarden EN ISO 11118:2015 og artikel 4 og 6 i direktiv 2010/35/EU. Undersøgelsen viste, at produktet ikke havde været underkastet en overensstemmelsesvurdering, og at det var påført en uretmæssig pi-mærkning. Desuden var fabrikanten hverken i besiddelse af de attester for førstegangseftersyn og -prøvning eller de attester for tilsyn med produktionen, der kræves i henhold til del I.1, punkt 1.8.7.3 og 1.8.7.4, i bilag I til direktiv 2008/68/EF.
            
            
               (3)En anonymt indkøbt flaske blev afprøvet af den franske markedsovervågningsmyndighed. Prøvningsrapport nummer 2019-6-RSPT-XBN-V2 afslørede manglende overensstemmelse på flere punkter samt en fysisk defekt, der kunne have bragt brugernes sundhed og sikkerhed i fare.
            
            
               (4)Et tilfælde af manglende overensstemmelse, der blev konstateret i prøvningsrapporten, vedrører artikel 6, stk. 3, i direktiv 2010/35/EU, nemlig at produktets overensstemmelsesattest ikke indeholdt navn og adresse, hvormed importøren kunne kontaktes, hvilket forhindrede distributørerne i at opfylde forpligtelsen til kun at bringe transportabelt trykbærende udstyr i omsætning, der er ledsaget af en overensstemmelsesattest og den adresse, hvor importøren kan kontaktes, jf. artikel 7, stk. 1, i nævnte direktiv.
            
            
               (5)Et andet tilfælde af manglende overensstemmelse, som blev konstateret i prøvningsrapporten, er, at den typegodkendelsesattest, som det bemyndigede organ Technická inšpekcia (Slovakiet) udstedte den 9. november 2018 med nummer 602/5/2018, ikke indeholdt en fuldstændig liste over de relevante dele af den tekniske dokumentation, jf. del I.1, punkt 1.8.7.2.3, i bilag I til direktiv 2008/68/EF.
            
            
               (6)I typegodkendelsesattest nr. 602/5/2018 var helium ikke angivet blandt de gasser, som flaskens ventil var godkendt til. Flasken burde derfor ikke have været fyldt med helium.
            
            
               (7)Fabrikantens mærkning anbragt på flasken var ikke i overensstemmelse med artikel 15 i direktiv 2010/35/EU vedrørende den fysiske form af det græske bogstav pi. Den opfyldte heller ikke kravene i del I.1, punkt 6.2.2.8, i bilag I til direktiv 2008/68/EF eller punkt 12.2.2 i standarden EN ISO 11118:2015 vedrørende højden af pi-symbolet og angivelsen "MÅ IKKE GENFYLDES". Desuden opfyldte mærkningen ikke kravene i del I.1, punkt 6.2.2.7.2-6.2.2.7.4, i bilag I til direktiv 2008/68/EF eller standarden EN ISO 11118:2015 vedrørende de oplysninger, der skal angives. Navnlig manglede angivelsen af driftstryk, og referencestandarden og nummeret på det bemyndigede organ var fejlagtigt angivet. Dimensionerne på faresedlen til "ikkebrandfarlige, ikkegiftige gasser" var også mindre end dem, der er fastsat i del I.1, punkt 5.2.2.2.1.1.2, i bilag I til direktiv 2008/68/EF.
            
            
               (8)Mærkningen på emballagen udviste også manglende overensstemmelse, navnlig en CE-mærkning, som ikke er tilladt i henhold til direktiv 2010/35/EU, og et forkert nummer på det bemyndigede organ.
            
            
               (9)Den prøvede flaske havde en revne i loddesamlingen nederst på halsen. En krystalaflejring viste, at der var opstået en lækage.
            
            
               (10)Den franske markedsovervågningsmyndighed underrettede importøren og distributøren om den manglende overensstemmelse, der blev konstateret under undersøgelsen. Disse erhvervsdrivende har imidlertid ikke givet noget passende svar.
            
            
               (11)Den 31. oktober 2019 udstedte det bemyndigede organ Technická inšpekcia (Slovakiet) en ny godkendelsesattest.
            
         
         
            
               (12)I overensstemmelse med artikel 30, stk. 4, i direktiv 2010/35/EU trak den franske markedsovervågningsmyndighed midlertidigt de flasker, der var fremstillet før den 31. oktober 2019, tilbage fra markedet og anmeldte foranstaltningen til Kommissionen og medlemsstaterne. Afgørelsen blev offentliggjort den 3. januar 2020.
            
            
               (13)Den 23. januar 2020 gjorde den svenske myndighed for samfundsbeskyttelse og beredskab (MSB) indsigelse mod en af konklusionerne i den prøvningsrapport, der var udarbejdet af den franske markedsovervågningsmyndighed. Indsigelsen udløste anvendelsen af artikel 31, stk. 1, i direktiv 2010/35/EU, i henhold til hvilken Kommissionen skal vedtage en afgørelse efter høring af medlemsstaterne og de relevante erhvervsdrivende.
            
            
               (14)Den 15. april 2021 opfordrede Kommissionen medlemsstaterne, fabrikanten og importørerne til at fremsætte deres bemærkninger til sagen, navnlig med hensyn til hensigtsmæssigheden af den foranstaltning, som den franske markedsovervågningsmyndighed har vedtaget, og den risiko, som produktet udgør.
            
            
               (15)Den 10. juni 2021 forelagde Kommissionen sagen for den administrative samarbejdsgruppe for markedsovervågningsmyndighederne, der er nedsat i henhold til artikel 28, litra b), i direktiv 2010/35/EU. Den 14. juni 2021 forelagde Kommissionen sagen for den ekspertgruppe for transport af farligt gods, der er nedsat i henhold til artikel 8a, stk. 4, i direktiv 2008/68/EF.
            
            
               (16)Seks medlemsstater og ingen erhvervsdrivende indsendte bidrag under høringsprocessen. De udtalelser, der blev fremsendt til Kommissionen, bekræftede, at produktet ikke var i overensstemmelse med kravene med hensyn til emballering, dokumentation, mærkning og etikettering, førstegangseftersyn og prøvning samt overvågning af fremstillingen. Desuden udgjorde flasken en klar risiko for brugernes sikkerhed. Ingen medlemsstat fandt, at den foranstaltning, som den franske markedsovervågningsmyndighed havde vedtaget, ikke var berettiget.
            
            
               (17)En gennemgang af den dokumentation, som den franske markedsovervågningsmyndighed fremlagde, bekræfter, at de ovenfor nævnte heliumgasflasker ikke opfylder kravene i direktiv 2008/68/EF og i direktiv 2010/35/EU. Disse heliumflasker udgør derfor en klar risiko for brugernes sikkerhed og bør trækkes tilbage fra markedet.
            
            
               (18)Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 9 i Europa-Parlamentets og Rådets direktiv 2008/68/EF af 24. september 2008 om indlandstransport af farligt gods —
            
            
               VEDTAGET DENNE AFGØRELSE: 
            
            
               Artikel 1
            
            
               Den foranstaltning, som Frankrig har truffet, og som består i tilbagetrækning fra markedet af gasflasker af typen BR1C, der er fremstillet af Xinchang Burong Machinery Co. Ltd før den 31. oktober 2019 og har følgende egenskaber:
            
            
               - flasketype: ikke til genopfyldning
            
            
               - fyldt med gas: UN 1046 — HELIUM, KOMPRIMERET
            
            
               - driftstryk: PW = 12 bar
            
            
               - hydraulisk prøvningstryk: PH = 28 bar 
            
            
               - temperaturområde: TS = - 20/+ 60 °C 
            
            
               - volumen: V = 0,75 l
            
            
               er berettiget.
            
            
               
            
            
               Artikel 2
            
         
         
            
               Denne afgørelse er rettet til medlemsstaterne.
            
            
               Udfærdiget i Bruxelles, den 25.5.2022.
            
            
               
                     På Kommissionens vegne
               
               
                     Adina-Ioana VĂLEAN
                     Medlem af Kommissionen
               
            
            
                     
                        
                           
                     
                  
               
         
         
            
                  
                     (1)
                  
                        EUT L 165 af 30.6.2010, s. 1.
               
               
                  
                     (2)
                  
                        Europa-Parlamentets og Rådets forordning (EF) nr. 765/2008 af 9. juli 2008 om kravene til akkreditering og om ophævelse af forordning (EØF) nr. 339/93 (EUT L 218 af 13.8.2008, s. 30).
               
               
                  
                     (3)
                  
                        Europa-Parlamentets og Rådets direktiv 2010/35/EU af 16. juni 2010 om transportabelt trykbærende udstyr og om ophævelse af Rådets direktiv 76/767/EØF, 84/525/EØF, 84/526/EØF, 84/527/EØF og 1999/36/EF (EUT L 165 af 30.6.2010, s. 1).
               
               
                  
                     (4)
                  
                        Europa-Parlamentets og Rådets direktiv 2008/68/EF af 24. september 2008 om indlandstransport af farligt gods (EUT L 260 af 30.9.2008, s. 13).